
Αρχικά θα θέλαμε να σας συγχαρούμε για την εξαιρετική σας πρωτοβουλία να διοργανώσετε μία ημερίδα με αυτό το περιεχόμενο. Σε μία περίοδο, έντονης πολιτικοκοινωνικής και οικονομικής κρίσης ο άνθρωπος σήμερα βάλλεται περισσότερο από ποτέ τόσο στην ψυχή όσο και στο σώμα βιώνοντας πρωτόγνωρες καταστάσεις και εντονότατο άγχος, το οποίο πολλές φορές σωματοποιείται. 
Σύμφωνα με τον Π.Ο.Υ. άλλωστε, οι κοινές ψυχικές διαταραχές αυξάνουν σε όλο τον κόσμο, ενώ μεταξύ 1990-2013, ο αριθμός των ανθρώπων που έχουν υποφέρει από κατάθλιψη και/ή άγχος αυξήθηκε κατά 50%. Τα στοιχεία αυτά δείχνουν ότι η κατάθλιψη είναι μια ψυχική ασθένεια που καταγράφει αυξητική τάση, μπορεί, ωστόσο, να αντιμετωπιστεί και να θεραπευτεί αποτελεσματικά. 
Θεωρούμε επίσης ότι η προσέγγισή σας, «Όταν οι φυσικοθεραπευτές συνάντησαν τους επαγγελματίες ψυχικής υγείας», συνάδει απόλυτα με τον τρόπο λειτουργίας και του φορέα μας.
Η Εταιρία Κοινωνικής Ψυχιατρικής και Ψυχικής Υγείας είναι ένας μη κερδοσκοπικός, μη κυβερνητικός οργανισμός, με επιστημονικό υπεύθυνο τον καθηγητή Ψυχιατρικής-Παιδοψυχιατρικής Π. Σακελλαρόπουλο, που ιδρύθηκε το 1981. Η Εταιρία εργάζεται με τον πληθυσμό για την ευαισθητοποίηση του σε θέματα ψυχικής υγείας, ενώ προωθεί  την πρόληψη, την έγκαιρη παρέμβαση, την κοινωνική ενσωμάτωση και την απασχόληση των ατόμων με προβλήματα ψυχικής υγείας, ενισχύοντας το σεβασμό στην ανθρώπινη υπόσταση τους και την ισοτιμία τους ως πολίτες.
Η έννοια της διεπιστημονικής ομάδας, αλλά και γενικότερα οι συνεργασίες μεταξύ επαγγελματιών διαφορετικών ειδικοτήτων είναι μέσα στην κουλτούρα και την φιλοσοφία της ΕΚΨ&ΨΥ από την αρχή ήδη της λειτουργίας της πριν από 35 χρόνια, καθώς πιστεύουμε ακράδαντα ότι μόνο μέσω αυτής της συνδιαλλαγής μπορούμε να επιτύχουμε την αρτιότερη και αποτελεσματικότερη αντιμετώπιση των ψυχοκοινωνικών προβλημάτων, όπως αυτό της κατάθλιψης.
Από την άλλη, ο φυσικοθεραπευτής δουλεύοντας με το τραυματισμένο σώμα, απαλύνοντας τον σωματικό πόνο, ανακουφίζει και τον ψυχικό. Γιατί όταν ο ψυχικός κόσμος τραυματίζεται, το σώμα έρχεται να ενεργοποιήσει ψυχικούς μηχανισμούς που ανατάσσουν, ενθαρρύνουν και ενδυναμώνουν την ψυχική διεργασία προς αντιμετώπιση του ψυχικού τραύματος.
Σας ευχόμαστε λοιπόν καλή επιτυχία στις εργασίες σας και αναμένουμε με πολύ ενδιαφέρον τα αποτελέσματά σας.

Φέτος η Παγκόσμια Ημέρα Υγείας, ήταν αφιερωμένη στην κατάθλιψη. Η κατάθλιψη είναι η πρώτη αιτία αναπηρίας παγκοσμίως. Η ΕΚΨ&ΨΥ, με τη συμμετοχή συνεργατών από όλες τις δομές της, και τον συντονισμό του γραφείου επικοινωνίας, είχε μια πολύ έντονη παρουσία. Με συνεντεύξεις, εκδηλώσεις και αρθρογραφία προσπαθήσαμε να ενημερώσουμε και να κινητοποιήσουμε τους πολίτες. Η κατάθλιψη μπορεί να αφορά τον καθένα από εμάς. Η κατάθλιψη είναι νόσος και όχι αδυναμία του χαρακτήρα. Αν μείνει χωρίς φροντίδα, η κατάθλιψη μπορεί να έχει πολύ σοβαρές επιπτώσεις στο πάσχον άτομο αλλά και στον περίγυρό του και το κοινωνικό σύνολο. Η κατάθλιψη θεραπεύεται. Ο καθένας μας μπορεί να περάσει το μήνυμα στους ωφελούμενους, την κοινότητα, την οικογένεια, τους φίλους του. Όλες οι δράσεις μας έχουν αναρτηθεί στην σελίδα της Εταιρίας. Για την ευκολότερη πρόσβασή σας στο υλικό, σας στέλνουμε συγκεντρωτικά τους συνδέσμους.
